বাংলায় নিপা ভাইরাস সংক্রমণ নিয়ে কী বলল WHO?

ওয়েব ডেস্ক : করোনার পর ফের নতুন আতঙ্ক। সেই আতঙ্কের নাম হল নিপা ভাইরাস (Nipah virus)। সম্প্রতি বাংলায় বেশ কয়েকজন এই ভাইরাসে আক্রান্ত হয়েছেন বলে জানা গিয়েছিল। তবে, ভারতে এই ভাইরাস ছড়াবে না এবং এ নিয়ে আতঙ্কিত হওয়ার কারণ নেই বলেই জানাল বিশ্ব স্বাস্থ্য সংস্থা (World Health Organization)। এমন কি ভারতে সাধারণ মানুষের চলা ফেরার ক্ষেত্রে কোনও ধরণের বিধিনিষেধের দরকার নেই বলেও জানানো হয়েছে।

মূলত, নতুন এই ভাইরাস ছড়ায় বাদুড়ের মাধ্যমে। তবে মানুষের মধ্যে এই ভাইরাসের ব্যাপকভাবে ছড়িয়ে পড়ার সম্ভাবনা কম বলেই জানাচ্ছে হু (WHO)। এ নিয়ে বিশ্ব স্বাস্থ্য সংস্থার তরফে একটি বিবৃতি জারি করা হয়েছে। সেখানে জানানো হয়েছে, এই ভাইরাস ছড়ালে তা সামাল দেওয়ার ক্ষমতা রয়েছে ভারতের। যে ভাবে কেন্দ্রীয় সরকার ও রাজ্য সরকার একযোগে কাজ করছে, তাতে এই ভাইরাস নিয়ে আতঙ্কিত হওয়ার কারণ নেই বলে প্রমাণিত হয়েছে।

আরও খবর : ভারতের ভূমিকা খতিয়ে দেখতে কমিশন গঠন ট্রাম্প প্রশাসনের!

বিশ্ব স্বাস্থ্য সংস্থার তরফে আরও জানানো হয়েছে, পশ্চিমবঙ্গে (West Bengal) যে কয়েকজন এই ভাইরাসে আক্রান্ত হয়েছিলেন, তাঁদের সংস্পর্শে এসেছিলেন ১৯৬ জন। তাঁদের পরীক্ষা করা হয়েছিল। কিন্তু তাঁদের শরীরে এই ভাইরাসের উপস্থিতি পাওয়া যায়নি। তবে বাদুড় থেকে কিছুটা সতর্ক থাকা দরকার সাধারণ মানুষকে। তবে ভারত নিয়ে আশার বাণী শোনালেও, এই ভাইরাস নিয়ে এশিয়ার একাধিক দেশ কড়াকড়ি পথে হাঁটছে। তবে সবাইকে আশ্বস্ত করতে এমন বিবৃতি দিল হু।

উল্লেখ্য, কিছু সময় আগে উত্তর ২৪ পরগণায় নিপা ভাইরাসের (Nipah virus) উপস্থিতি পাওয়া গিয়েছিল। তবে কী থেকে তাঁরা এমন ভাইরাসে আক্রান্ত হয়েছেন? তা জানা যায়নি। তবে ওই দু’জন সুস্থ রয়েছেন বলেই জানা গিয়েছে। তবে কী থেকে আক্রান্ত হয়েছেন দুই নার্স, তা জানতে কেন্দ্রীয় প্রতিনিধিদল রাজ্যে বাদুড় ধরে পরীক্ষা শুরু করেছে। রাজ্যের বিভিন্ন এলাকায় এই পরীক্ষা চালানো হচ্ছে। চিড়িয়াখানার বাদুড়দের রক্ত ও সোয়াবের নমুনাও পরীক্ষার জন্য পাঠানো হয়েছে।